Do somaronwaw a araw,
no reprep saw a tawotawo a machipista,
ki nadngey da a īto dana si Jesos a naypasngen dana do Jerosalem.
Do dawri,
nanghap sas palatang no palma,
kan minohbot sa do syodadaw a nangay a ombayat sya.
Inngengengey da a kon da,
“Madaydāyaw kan maitoroh pakono bindisyon do tinoboyaya ni Āpo Dyos a pinakainawan na!
Bindisyonan pakono no Dyos nya Āri no Israel!”
Ki do dawri,
somnakay si Jesos do orbonaw no asno a inpapahap na tan matongpal danaw naitolasaw do Masantwan a Tolas a kāna,
“Mamo kamo aba,
inyo a tawotawo do Jerosalem,
ta īto iyaw kangay no Āri nyowaya
a nakasakay do orbon asno.”
Ki siraw nanawhenaw ni Jesos,
naawātan daba an āngo mapariparin do dawri.
Ki do katayoka danaw no nakapagōngar ni Jesos kan kaitan-ok naw do nakapaybidi naw do hanyit,
nanakem dan nanawhen naw naibaheyaw do Masantwan a Tolas a naparin dya kan pinarin daw dya.
Siraw reprep saw a tawo a myan do nakapagōngaraw ni Jesos si Lasaro do nakatawag naw syad aschipaw a tanem naw,
ki nāw da inpaneknek naboya daw.
Maynamot ta nadngey dan āro saw a tawotawo nya makaskasdāaw a pinarin ni Jesos,
naypayparo saw nangay a minbayat sya.
Maynamot ta komwan,
binata dan Parisyowaw do katakatayisa dyira a kon da,
“Chiban nyo!
Ari pawriw maparin tas changori?
Nayparin dana saya tabo tawotawowaya nanawhen na.”